《庐山杂兴 其十五》
宋代·释道潜

通玄接香谷，夹道青松直。高秋得微雨，秀色寒更碧。

林梢挂红子，照眼明的的。散策从所欢，悠悠事遐历。

僧坊媚烟篆，笑语恋几席。陶谢安在哉，空山独行迹。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。